[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 10.12.2009

COM(2009)682 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

σχετικά με τη συνέχεια που δόθηκε στις αποφάσεις απαλλαγής για το 2007(σύνοψη) – Συστάσεις του Συμβουλίου υποβληθείσες σύμφωνα με το άρθρο 276 της συνθήκης ΕΚ, το άρθρο 180β της συνθήκης Ευρατόμ, το άρθρο 147 του δημοσιονομικού κανονισμού για τον γενικό προϋπολογισμό, καθώς και το άρθρο 119 παράγραφος 5 του δημοσιονομικού κανονισμού του ΕΤΑ{SEC(2009)1700}

ΠΙΝΑΚΑΣ ΠΕΡΙΕΧΟΜΕΝΩΝ

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ σχετικά με τη συνέχεια που δόθηκε στις αποφάσεις απαλλαγής για το 2007 (σύνοψη) – Συστάσεις του Συμβουλίου υποβληθείσες σύμφωνα με το άρθρο 276 της συνθήκης ΕΚ, το άρθρο 180β της συνθήκης Ευρατόμ, το άρθρο 147 του δημοσιονομικού κανονισμού για τον γενικό προϋπολογισμό, καθώς και το άρθρο 119 παράγραφος 5 του δημοσιονομικού κανονισμού του ΕΤΑ {SEC(2009)1700} 1

ΠΡΟΟΙΜΙΟ 3

I. Σύσταση του Συμβουλίου σχετικά με τον γενικό προϋπολογισμό 4

A) Εισαγωγή (έγγραφο εργασίας της Επιτροπής, σημεία 1-2) 4

B) Κεφάλαιο 1 – Δήλωση αξιοπιστίας (DAS) και πληροφορίες προς υποστήριξή της(έγγραφο εργασίας της Επιτροπής, σημεία 3-4) 4

Γ) Κεφάλαιο 2 – Εσωτερικός έλεγχος της Επιτροπής (έγγραφο εργασίας της Επιτροπής,σημεία 5-12) 5

Δ) Κεφάλαιο 3 - Δημοσιονομική διαχείριση (έγγραφο εργασίας της Επιτροπής, σημεία 13-20) 5

Ε) Κεφάλαιο 4 - Έσοδα (έγγραφο εργασίας της Επιτροπής, σημείο 21) 6

ΣΤ) Κεφάλαιο 5 - Γεωργία και φυσικοί πόροι (έγγραφο εργασίας της Επιτροπής,σημεία 22-25) 6

ζ) Κεφάλαιο 6 - Συνοχή (έγγραφο εργασίας της Επιτροπής, σημεία 26-29) 7

Η) Κεφάλαιο 7 – Έρευνα, ενέργεια και μεταφορές (έγγραφο εργασίας της Επιτροπής,σημεία 30-35) 7

Θ) Κεφάλαιο 8 – Εξωτερική βοήθεια, ανάπτυξη και διεύρυνση (έγγραφο εργασίας τηςΕπιτροπής, σημεία 36-47) 8

Ι) Κεφάλαιο 9 – Εκπαίδευση και ιθαγένεια (έγγραφο εργασίας της Επιτροπής, σημεία48-53) 8

K) Κεφάλαιο 10 – Οικονομικές και χρηματοοικονομικές υποθέσεις (έγγραφο εργασίας της Επιτροπής, σημεία 54-58) 9

Λ) Κεφάλαιο 11 – Διοικητικές και λοιπές δαπάνες (έγγραφο εργασίας της Επιτροπής, σημεία 59-65) 9

II. Ειδικές εκθέσεις του Ελεγκτικού Συνεδρίου (έγγραφο εργασίας της Επιτροπής,σημεία 66-85) 9

III. Ευρωπαϊκά Ταμεία Ανάπτυξης (έγγραφο εργασίας της Επιτροπής, σημεία 86-88) 9

IV. Αιτήματα όσον αφορά μεμονωμένους οργανισμούς (έγγραφο εργασίας της Επιτροπής, σημεία 89-90) 10

ΠΡΟΟΙΜΙΟ

Όπως το απαιτούν οι Συνθήκες και οι δημοσιονομικοί κανονισμοί, η Επιτροπή συνέταξε εκθέσεις παρακολούθησης σχετικά με τις απαλλαγές για το 2007 ακολουθώντας τις συστάσεις που διατύπωσε το Συμβούλιο στις 10 Φεβρουαρίου 2009 και τα ψηφίσματα που εξέδωσε το Ευρωπαϊκό Κοινοβούλιο στις 23 Απριλίου 2009. Η παρούσα έκθεση παρακολούθησης αφορά τα αιτήματα του Συμβουλίου. Τα αιτήματα του Κοινοβουλίου αποτελούν αντικείμενο ξεχωριστής έκθεσης παρακολούθησης .

Η Επιτροπή προσδιόρισε συνολικά 90 αιτήματα που το Συμβούλιο υπέβαλε στην Επιτροπή στο πλαίσιο της απαλλαγής για το 2007. Η Επιτροπή εκτιμά ότι όσον αφορά 44 αιτήματα αναλήφθηκε ήδη η απαιτούμενη δράση, παρόλο που σε ορισμένες περιπτώσεις πρέπει να εξεταστούν τα αποτελέσματα των δράσεων. Για άλλα 46 αιτήματα, δέχεται να λάβει τα μέτρα που συνιστά το Συμβούλιο.

Οι συνοπτικές εκθέσεις παρακολούθησης, που δημοσιεύονται σε όλες τις επίσημες γλώσσες της ΕΕ, συμπληρώνονται από έγγραφα εργασίας της Επιτροπής, στα οποία αναφέρονται λεπτομερώς οι απαντήσεις σε κάθε αίτημα. Στις απαντήσεις αναφέρονται τα μέτρα που προτίθεται να λάβει ή έχει ήδη λάβει η Επιτροπή, καθώς και αιτήματα στα οποία η Επιτροπή δεν πρόκειται ή δεν είναι σε θέση να δώσει συνέχεια. Λόγω μεταφραστικών περιορισμών, τα λεπτομερή έγγραφα εργασίας δημοσιεύονται στα αγγλικά, γαλλικά και γερμανικά. Κάθε κεφάλαιο των συνοπτικών εκθέσεων περιλαμβάνει αντίστοιχες παραπομπές στους οικείους αριθμούς των σημείων που αναφέρονται στα έγγραφα εργασίας.

I. Σύσταση του Συμβουλίου σχετικά με τον γενικό προϋπολογισμό

A) Εισαγωγή (έγγραφο εργασίας της Επιτροπής, σημεία 1-2)

Η Επιτροπή συμφωνεί ότι η απλούστευση μπορεί να διαδραματίσει καθοριστικό ρόλο στον περιορισμό των σφαλμάτων κατά την εφαρμογή των πολιτικών της ΕΕ. Ωστόσο, είναι αναπόφευκτος κάποιος βαθμός πολυπλοκότητας των κανόνων και των κριτηρίων επιλεξιμότητας δεδομένου ότι συχνά καθορίζονται για να επιτευχθούν επιδιωκόμενοι στόχοι πολιτικής και συνιστούν το αποτέλεσμα πολυσύνθετης νομοθετικής διαδικασίας. Στις νομικές βάσεις 2007-2013 έχουν ήδη επέλθει βελτιώσεις. Το Μάιο του 2009, αποφασίστηκαν περαιτέρω μέτρα απλούστευσης για τα Διαρθρωτικά Ταμεία, όπως η δυνατότητα δήλωσης των δαπανών βάσει κατ’αποκοπήν συντελεστών και ποσών και μοναδιαίου κόστους. Η επίπτωση της απλούστευσης των κανόνων επιλεξιμότητας στο ποσοστό σφάλματος αναμένεται να γίνει αισθητή μεσοπρόθεσμα ή μακροπρόθεσμα. Εξάλλου, στον τομέα της γεωργίας ο διαγνωστικός έλεγχος που συμφωνήθηκε το Νοέμβριο του 2008, επέφερε περαιτέρω απλούστευση, μεταξύ άλλων στους κανόνες όσον αφορά τα δικαιώματα. Επιπλέον, η Επιτροπή εξέδωσε τον Οκτώβριο του 2009 έκθεση που παρουσιάζει τις αντιδράσεις στις 39 προτάσεις απλούστευσης που υπέβαλαν από κοινού τα κράτη μέλη στην Επιτροπή τον Απρίλιο. Η έκθεση θα συζητηθεί στο Συμβούλιο Γεωργίας το Δεκέμβριο του 2009.

Η Επιτροπή διερευνά τώρα άλλους πιθανούς τομείς για περαιτέρω απλούστευση, ιδίως στο πλαίσιο της προπαρασκευαστικής εργασίας για την ανά τριετία αναθεώρηση του δημοσιονομικού κανονισμού. Θα μπορούσε να επικεντρωθεί, ιδίως, στις επιχορηγήσεις, συγκεκριμένα στους κανόνες επιλεξιμότητας και τις μεθόδους διαχείρισης, των οποίων οι διατάξεις καθίστανται όλο και πιο περίπλοκες και οι οποίοι είναι καίριας σημασίας για τη βελτίωση της αποτελεσματικότητας και της παράδοσης της εξωτερικής βοήθειας, καθώς και στα μέτρα ελέγχου. Η Επιτροπή θα μελετήσει επίσης τις αρχές για περαιτέρω απλούστευση της τομεακής νομοθεσίας κατά τον επόμενο γύρο θέσπισης βασικών πράξεων, αυτών που θα τεθούν σε ισχύ από το 2014.

Ο βαθμός πολυπλοκότητας των κανόνων επιλεξιμότητας συνδέεται άμεσα με την ένταση και το κόστος των ελέγχων που απαιτούνται για να υπάρξει εύλογη διασφάλιση όσον αφορά την νομιμότητα και την κανονικότητα των πράξεων. Εάν θεσπιστούν απλουστευμένοι κανόνες επιλεξιμότητας και εφαρμοστούν αποτελεσματικά (π.χ. με την αυξημένη χρήση των κατ’ αποκοπήν ποσών και συντελεστών, την αποδοχή της χρήσης των εθνικών κανόνων επιλεξιμότητας σε περίπτωση συγχρηματοδότησης από τα κράτη μέλη), θα περιοριστεί η τάση για σφάλματα στις σχετικές πράξεις, πράγμα το οποίο θα επιτρέψει να διεξάγονται λιγότερο εκτεταμένοι έλεγχοι (οι έλεγχοι μπορούν να επικεντρωθούν στα αποτελέσματα και όχι στις εισροές) και εν τέλει να μειωθεί το κόστος των ελέγχων.

B) Κεφάλαιο 1 – Δήλωση αξιοπιστίας (DAS) και πληροφορίες προς υποστήριξή της (έγγραφο εργασίας της Επιτροπής, σημεία 3-4)

Όσον αφορά τους λογαριασμούς, η Επιτροπή θα λάβει, όπως πάντα, δεόντως υπόψη τις παρατηρήσεις και συστάσεις του Συνεδρίου για τη βελτίωση των συστημάτων της. Σε σχέση με τις πληροφορίες για τις δημοσιονομικές ανακτήσεις, το 2008 τέθηκε σε λειτουργία ένα νέο εργαλείο ΤΠ για να βελτιωθεί η αξιοπιστία και η πληρότητα των πληροφοριών για διορθώσεις σφαλμάτων, συμπεριλαμβανομένων και εκείνων που αφορούν πληρωμές προηγουμένων ετών. Στο πλαίσιο του σχεδίου δράσης για τα Διαρθρωτικά Ταμεία, η Επιτροπή επιτάχυνε επίσης τις ενέργειες για να διασφαλιστούν αξιόπιστες πληροφορίες από τα κράτη μέλη σχετικά με τις δημοσιονομικές διορθώσεις και ανακτήσεις που πραγματοποιούν για κονδύλια υπό επιμερισμένη διαχείριση.

Γ) Κεφάλαιο 2 – Εσωτερικός έλεγχος της Επιτροπής (έγγραφο εργασίας της Επιτροπής, σημεία 5-12 )

Στις αρχές του 2009, εκδόθηκε από την Επιτροπή έκθεση για τον αντίκτυπο του σχεδίου δράσης για ένα ολοκληρωμένο πλαίσιο εσωτερικού ελέγχου (COM(2009) 43). Μέχρι τα τέλη του 2008, 13 από τις 16 αρχικές δράσεις είχαν ολοκληρωθεί ενώ τρεις δεν κατέστη δυνατό να εφαρμοστούν ή συνεχίζονταν με άλλους τρόπους.

Η ετήσια έκθεση δραστηριοτήτων για το 2008 των υπηρεσιών της Επιτροπής περιλαμβάνει επίσης σχέδια δράσης για τη βελτίωση της αποτελεσματικότητας των ειδικών συστημάτων εσωτερικού ελέγχου. Υλοποιώντας δεσμεύσεις που ανέλαβε στο πλαίσιο της συγκεφαλαιωτικής έκθεσης 2007, η Επιτροπή έλαβε περαιτέρω μέτρα για να διασφαλίσει ότι οι εκθέσεις και οι δηλώσεις θα εμπεριέχουν συνεκτική αξιολόγηση των συστημάτων εποπτείας και ελέγχου, με σαφείς διευκρινίσεις για τις αιτίες και τις διαδικασίες ελέγχου που έχουν ως συνέπεια την έλλειψη, τη διατύπωση ή την απόσυρση επιφυλάξεων.

Όσον αφορά τα κονδύλια που διαχειρίζονται τα κράτη μέλη στο πλαίσιο επιμερισμένης διαχείρισης, η Επιτροπή θα συνεχίσει τη συνεργασία της με τα κράτη μέλη ώστε να αποκτήσουν πρόσθετη αξία οι ετήσιες συνόψεις. Όλα τα κράτη μέλη ήταν σε θέση να εκπληρώσουν κατά το οικονομικό έτος 2008 τις εκ του νόμου προβλεπόμενες υποχρεώσεις τους. Επτά κράτη μέλη[1] εφάρμοσαν την περιλαμβανομένη στο επεξηγηματικό σημείωμα υπόδειξη της Επιτροπής για προσάρτηση δήλωσης αξιοπιστίας στις ετήσιες συνόψεις για διαρθρωτικές ενέργειες. Στοιχεία προστιθέμενης αξίας, όπως η εν λόγω δήλωση, μπορούν να θεωρηθούν χρήσιμα για τη βελτίωση της αξιοπιστίας όσον αφορά την αποτελεσματική λειτουργία των συστημάτων. Η Επιτροπή αναθεώρησε εκ νέου το επεξηγηματικό σημείωμα, επεκτείνοντας το μέρος που αφορά τη συνολική ανάλυση και εξηγώντας τα κίνητρα χρησιμοποίησης της εν λόγω επιλογής.

Η Επιτροπή εκτιμά ότι η έννοια του αποδεκτού κινδύνου σφάλματος θα συμβάλει στο να σχηματιστεί σαφής άποψη για τη σχέση κόστους αποτελεσματικότητας του συνολικού συστήματος ελέγχου και προωθεί το θέμα αυτό στο πλαίσιο της θετικής αντίδρασης στην απόφαση για χορήγηση απαλλαγής του 2007. Η φύση των απαιτούμενων εργασιών και το χρονοδιάγραμμα θα ποικίλει ανάλογα με τους διάφορους τομείς πολιτικής και την πολυετή υλοποίησή τους: για την πολιτική συνοχής ο στόχος είναι να μελετηθεί το έτος 2010, το πρώτο έτος κατά το οποίο η πλειοψηφία των δαπανών θα διέπεται από τις διατάξεις ενισχυμένου ελέγχου της νομοθεσίας 2007-2013. Δεδομένου ότι τα στατιστικά στοιχεία για τις δαπάνες ελέγχου για την εν λόγω περίοδο προγραμματισμού θα είναι διαθέσιμα κατά τα επόμενα δύο έτη, η Επιτροπή σχεδιάζει να εκπονήσει σταδιακά αναλύσεις του αποδεκτού κινδύνου σφάλματος για τους διάφορους τομείς πολιτικής κατά την περίοδο μέχρι τα τέλη του έτους 2012. Η Επιτροπή θα διατυπώσει συγκεκριμένες προτάσεις για την προσέγγιση αποδεκτού κινδύνου στους τομείς της έρευνας, της ενέργειας και των μεταφορών καθώς και της αγροτικής ανάπτυξης κατά το πρώτο εξάμηνο του 2010, και για την εξωτερική βοήθεια, την ανάπτυξη και τη διεύρυνση καθώς και τις διοικητικές δαπάνες για τη διεύρυνση κατά το δεύτερο εξάμηνο του 2010.

Δ) Κεφάλαιο 3 - Δημοσιονομική διαχείριση (έγγραφο εργασίας της Επιτροπής, σημεία 13-20)

Η Επιτροπή εξακολουθεί να επιδιώκει τη ρεαλιστική και αποτελεσματική κατάρτιση του προϋπολογισμού ήδη από το στάδιο του προσχεδίου προϋπολογισμού. Στο πλαίσιο αυτό αναλύει προσεκτικά τις προβλέψεις δαπανών των κρατών μελών προκειμένου να βελτιώσει τη χρησιμότητά τους για δημοσιονομικούς σκοπούς. Στον τομέα πολιτικής για τη συνοχή, εξετάζει επίσης με την απαιτούμενη αυστηρότητα και πριν πραγματοποιηθούν οι ενδιάμεσες πληρωμές τις περιγραφές των κρατών μελών για τα συστήματά τους διαχείρισης και ελέγχου της περιόδου 2007-2013, συμπεριλαμβανομένης αξιολόγησης συμμόρφωσης από ανεξάρτητο ελεγκτικό φορέα.

Η Επιτροπή βελτίωσε περαιτέρω την υποβολή εκθέσεων για την εκτέλεση των κοινοτικών προγραμμάτων και των εκκρεμών δημοσιονομικών αναλήψεων υποχρεώσεων (RAL). Στους λογαριασμούς του 2008 παρουσιάστηκαν πληρέστερα και πιο αξιόπιστα στοιχεία για τις ανακτήσεις.

Ε) Κεφάλαιο 4 - Έσοδα (έγγραφο εργασίας της Επιτροπής, σημείο 21)

Η Επιτροπή, σε στενή συνεργασία με κράτη μέλη, καθιέρωσε πρόσφατα υπηρεσιακές επισκέψεις για την εξέταση επιφυλάξεων που εκκρεμούν πολύ καιρό και αφορούν ίδιους πόρους ΦΠΑ. Οι στοχοθετημένες αυτές δραστηριότητες οδήγησαν ήδη στην άρση πολλών επιφυλάξεων, περιλαμβανομένων και ορισμένων από τις παλαιότερες.

ΣΤ) Κεφάλαιο 5 - Γεωργία και φυσικοί πόροι (έγγραφο εργασίας της Επιτροπής, σημεία 22-25)

Στον τομέα της αγροτικής ανάπτυξης, τα κράτη μέλη υποχρεούνται να διασφαλίσουν τη δυνατότητα επαλήθευσης και ελέγχου όλων των μέτρων καθώς και την τήρηση των κανόνων επιλεξιμότητας. Επιπλέον, για την μετά το 2007 περίοδο, το σύστημα διαχείρισης και ελέγχου των δαπανών ευθυγραμμίστηκε με το σύστημα ΕΓΤΕ του πρώτου πυλώνα της ΚΓΠ[2]. Συνεπώς, τα αναγνωρισμένα πλεονεκτήματα του συστήματος ΕΓΤΕ θα καλύψουν και τις δαπάνες αγροτικής ανάπτυξης.

΄Οσον αφορά το ΟΣΔΕ (Ολοκληρωμένο Σύστημα Διαχείρισης και Ελέγχου) η Ελλάδα έχει συμμορφωθεί με το σχέδιο δράσης του και δημιούργησε ένα νέο λειτουργικό LPIS (Σύστημα Αναγνώρισης Αγροτεμαχίων). Οι ελληνικές αρχές θα χρησιμοποιήσουν για πρώτη φορά το νέο σύστημα κατά τη διαδικασία υποβολής αιτήσεων του 2009. Η Επιτροπή θα συνεχίσει να ελέγχει επισταμένως τη διαδικασία ΟΣΔΕ στην Ελλάδα.

Τα κράτη μέλη καλούνται να ανακτήσουν από τους τελικούς δικαιούχους τα ποσά που έχει διαπιστωθεί ότι καταβλήθηκαν αχρεωστήτως. Ωστόσο, η ανάκτηση από τους τελικούς δικαιούχους συχνά δεν είναι δυνατή καθόσον τα διαπιστωθέντα προβλήματα αφορούν ελλείψεις των συστημάτων διαχείρισης και ελέγχου των κρατών μελών. Στις περιπτώσεις αυτές, οι δημοσιονομικές διορθώσεις που επιβάλλονται στα κράτη μέλη μέσω του μηχανισμού εκκαθάρισης συμμόρφωσης αποτελούν ένα σημαντικό κίνητρο για τα κράτη μέλη ώστε να βελτιώσουν τα συστήματα αυτά και κατ’επέκταση να εμποδίσουν ή να εντοπίσουν και να ανακτήσουν τα αχρεωστήτως καταβληθέντα ποσά από τους τελικούς δικαιούχους. Συνεπώς, η εκκαθάριση συμμόρφωσης συμβάλλει επίσης στη νομιμότητα και στην κανονικότητα των πράξεων στο επίπεδο των τελικών δικαιούχων.

Η Επιτροπή χαιρετίζει την υποστήριξη εκ μέρους του Κοινοβουλίου για την εφαρμογή του κανόνα 50/50 που παρέχει ένα ισχυρό κίνητρο στα κράτη μέλη ώστε να διασφαλίζουν την ταχεία και αποτελεσματική ανάκτηση από τους τελικούς δικαιούχους των αχρεωστήτως καταβληθέντων ποσών, καθώς και την υποστήριξη για την εκκαθάριση συμμόρφωσης ως μέσου θωράκισης του προϋπολογισμού της Κοινότητας από δαπάνες που δεν θα έπρεπε να τον βαρύνουν. Η Επιτροπή χαιρετίζει επίσης την αναγνώριση εκ μέρους του Συμβουλίου των βελτιώσεων στη λογιστική των οργανισμών πληρωμής και της συντελεσθείσας προόδου.

ζ ) Κεφάλαιο 6 - Συνοχή (έγγραφο εργασίας της Επιτροπής, σημεία 26-29 )

Η βελτίωση της αποτελεσματικότητας του συστήματος ελέγχου για την πολιτική συνοχής συνεχίζεται τόσο με προληπτικές όσο και με διορθωτικές ενέργειες. Για το κλείσιμο των προγραμμάτων 2000-2006, δίδεται έμφαση στην εξάλειψη παράτυπων δαπανών μέσω δημοσιονομικών διορθώσεων καθώς και στο έργο των φορέων εκκαθάρισης ώστε να διασφαλιστεί ότι ο υπολειπόμενος κίνδυνος για παράτυπες δαπάνες στα προγράμματα που έχουν κλείσει θα είναι χαμηλός. Για την περίοδο 2007-2013, συνεχίζεται η φάση πρόληψης με την ολοκλήρωση της διαδικασίας αξιολόγησης συμμόρφωσης για τα νέα προγράμματα, την παροχή κατευθυντηρίων γραμμών και κατάρτισης και την απλούστευση των συνθηκών λειτουργίας.

Θεσπίστηκε σειρά απλουστεύσεων που αφορούν, για παράδειγμα, σχέδια που αποφέρουν έσοδα και τη χρήση των κατ’αποκοπή συντελεστών και ποσών για ορισμένες εκροές. Θεσπίστηκαν περαιτέρω απλουστεύσεις για να καταστεί δυνατή η ταχύτερη εκταμίευση των κονδυλίων της πολιτικής για τη συνοχή προκειμένου να αντιμετωπιστεί η οικονομική κρίση (κανονισμός 284/2009). Η Επιτροπή εκδίδει, όπου κριθεί απαραίτητο, κατευθυντήριες οδηγίες για την εφαρμογή των απλουστευμένων διατάξεων, για παράδειγμα στους κατ’αποκοπή συντελεστές και στις επενδύσεις που αποφέρουν έσοδα.

Στο πλαίσιο του σχεδίου δράσης για την ενίσχυση του εποπτικού της ρόλου, η Επιτροπή έλαβε μέτρα για να επιταχύνει τις σχετικές διαδικασίες και να περιορίσει τις περιττές καθυστερήσεις στην εφαρμογή των αναστολών πληρωμών και των δημοσιονομικών διορθώσεων μετά τη διαπίστωση στο πλαίσιο ελέγχων σημαντικών αδυναμιών. Τούτο αντικατοπτρίστηκε στη μεγάλη αύξηση του αριθμού των αποφάσεων αναστολής και στον όγκο των δημοσιονομικών διορθώσεων κατά το 2008 σε σύγκριση με το 2007.

Η) Κεφάλαιο 7 – Έρευνα, ενέργεια και μεταφορές (έγγραφο εργασίας της Επιτροπής, σημεία 30-35)

Η Επιτροπή χάραξε στρατηγική για απλούς και λογιστικούς ελέγχους προκειμένου να διασφαλίσει σε πολυετή βάση τη νομιμότητα και την κανονικότητα των δαπανών στο πλαίσιο των προγραμμάτων-πλαίσιο για την έρευνα. Η στρατηγική αυτή βασίζεται στον εντοπισμό και τη διόρθωση σφαλμάτων που δεν κατέστη δυνατό να διαπιστωθούν πριν από την πληρωμή. Τούτο επιτυγχάνεται με κατασταλτικούς ελέγχους και ανάκτηση ποσών που διαπιστώνεται ότι καταβλήθηκαν αχρεωστήτως, συμπεριλαμβανομένων μη ελεγχθεισών συμβάσεων του ίδιου δικαιούχου στις οποίες εντοπίστηκαν τα ίδια προβλήματα.

Το 7ο πρόγραμμα-πλαίσιο (ΠΠ7) έχει επιφέρει ορισμένες σημαντικές απλουστεύσεις. Η σύσταση του ταμείου εγγυήσεων των συμμετεχόντων συνέβαλε στη σημαντική μείωση του αριθμού των εκ των προτέρων οικονομικών ελέγχων και της χρησιμοποίησης προστατευτικών μέτρων. Αντικαθιστά τη συλλογική οικονομική ευθύνη των αναδόχων όπως προβλέπεται στο ΠΠ6. Η εισαγωγή της «Πιστοποίησης της μεθόδου» στο ΠΠ7 συμβάλλει στη μείωση των απαιτούμενων πιστοποιητικών και θα περιορίσει τους κατασταλτικούς ελέγχους. Με την πρωτοβουλία e-FP7 θα επιτευχθεί η βαθμιαία εισαγωγή πλήρως ηλεκτρονικών συστημάτων για όλη την αλυσίδα της διαχείρισης των προτάσεων και των επιδοτήσεων. Έχουν επίσης ληφθεί μέτρα για τη μείωση των προθεσμιών πληρωμής.

Η Επιτροπή συμφωνεί ότι υπάρχει γενική ανάγκη για περαιτέρω απλουστεύσεις και ζητεί από το νομοθέτη να στηρίξει τις προσαρμογές της νομικής βάσης που θα ήταν απαραίτητες (αναθεώρηση του δημοσιονομικού κανονισμού, κανόνες συμμετοχής στο πρόγραμμα πλαίσιο) για την προετοιμασία του 8ου προγράμματος-πλαισίου (ΠΠ8).

Θ) Κεφάλαιο 8 – Εξωτερική βοήθεια, ανάπτυξη και διεύρυνση (έγγραφο εργασίας της Επιτροπής, σημεία 36-47)

Η Επιτροπή ξεκίνησε περαιτέρω εργασίες για μέτρα στήριξης των εκτελεστικών οργανισμών και των δικαιούχων των σχεδίων εξωτερικής βοήθειας της ΕΚ στη διαχείριση των κονδυλίων της ΕΚ, περιλαμβανομένης της ανάπτυξης δέσμης εργαλείων για τη χρηματοοικονομική διαχείριση προς χρήση από τους δικαιούχους σχεδίων εξωτερικής βοήθειας της ΕΚ. Τον Απρίλιο του 2009 συμφωνήθηκαν μεταξύ του ΟΗΕ και της Επιτροπής οι όροι εντολής για τις αποστολές επαλήθευσης. Εξάλλου, η Επιτροπή πιστεύει ότι οι προσπάθειες που καταβλήθηκαν για να εξηγηθεί ο τρόπος που εφαρμόζεται η ρήτρα επαλήθευσης στις συμφωνίες συνεισφοράς με τον ΟΗΕ – ακόμη και μέσω της κατάρτισης - θα συμβάλει στην αποφυγή παρανοήσεων στα κατά χώρες γραφεία του ΟΗΕ και στις αντιπροσωπείες.

Η ύπαρξη τυποποιημένων όρων εντολής για δημοσιονομικούς και συστημικούς ελέγχους από την 1η Οκτωβρίου 2007, αποτελεί σημαντικό θετικό βήμα στη διαδικασία για τη βελτίωση της ποιότητας των ελέγχων. Το Νοέμβριο του 2008 κατέστησαν διαθέσιμες κατευθυντήριες οδηγίες για διαχείριση ελέγχων και το 2008 αναπτύχθηκε και πραγματοποιήθηκε (δύο φορές) πρόγραμμα προηγμένης κατάρτισης.

Όσον αφορά τη στήριξη του προϋπολογισμού, επί του παρόντος, οι κατευθυντήριες γραμμές αποτελούν αντικείμενο αναθεώρησης για να βελτιωθεί ο σχεδιασμός και η εκτίμηση των όρων επιλεξιμότητας και των δεικτών που είναι προσανατολισμένοι προς ειδικά αποτελέσματα με σκοπό την επίτευξη αυστηρότερης προσέγγισης βάσει αποτελεσμάτων.

Στον τομέα της διεύρυνσης, οι εθνικές αρχές εφάρμοσαν τον απαιτούμενο διαχωρισμό καθηκόντων ενώ τα επίπεδα προσωπικού αυξήθηκαν ουσιαστικά. Η συνεχής εποπτεία και η περαιτέρω παρακολούθηση των συστημάτων εξακολουθούν να αποτελούν βασικές προτεραιότητες της Επιτροπής. Όσον αφορά την παρακολούθηση των λογιστικών ελέγχων κλεισίματος, ενίοτε μπορούν να γίνονται αποδεκτές ορισμένες καθυστερήσεις λόγω της πολυπλοκότητας των πορισμάτων και συνεπεία της ανάγκης για ακρίβεια κατά την εφαρμογή των πιθανών δημοσιονομικών διορθώσεων.

Ι) Κεφάλαιο 9 – Εκπαίδευση και ιθαγένεια (έγγραφο εργασίας της Επιτροπής, σημεία 48-53)

Τα νέα προγράμματα 2007-2013 έχουν σχεδιαστεί με βάση τις συστάσεις των προηγουμένων ετών για την απλούστευση των κανόνων και την εκτεταμένη χρήση της κατ' αποκοπή χρηματοδότησης.

Οι εκ των προτέρων και εκ των υστέρων δηλώσεις αξιοπιστίας των εθνικών αρχών παραλήφθηκαν, αναλύθηκαν και λήφθηκαν συστηματικά υπόψη οι εκκρεμούσες επιφυλάξεις για τη λειτουργία τους. Εκδόθηκαν λεπτομερέστερες κατευθυντήριες γραμμές για τις ετήσιες δηλώσεις και οργανώθηκαν ειδικές συναντήσεις με τις εθνικές αρχές.

Τα αποτελέσματα των λογιστικών ελέγχων που διενεργήθηκαν από τις αρχές του 2008 καταχωρίστηκαν στο σύστημα λογιστικής σε δεδουλευμένη βάση ABAC το οποίο διευκολύνει την ανταλλαγή αποτελεσμάτων λογιστικού ελέγχου. Έχουν επίσης ληφθεί περαιτέρω μέτρα για τη στενή παρακολούθηση και βελτίωση των προθεσμιών πληρωμής.

Έχουν πραγματοποιηθεί τα απαραίτητα βήματα για τη βελτίωση του εκ των προτέρων ελέγχου των δαπανών στον τομέα της επικοινωνίας, περιλαμβανομένης της κατάρτισης των κατάλληλων καταλόγων επαλήθευσης.

K) Κεφάλαιο 10 – Οικονομικές και χρηματοοικονομικές υποθέσεις (έγγραφο εργασίας της Επιτροπής, σημεία 54-58)

Οι περισσότερες παρατηρήσεις και συμπεράσματα του Ελεγκτικού Συνεδρίου στον τομέα αυτό αφορούν τα προγράμματα-πλαίσιο για την έρευνα και ως εκ τούτου καλύπτονται από τη στρατηγική ελέγχου της Επιτροπής που αποσκοπεί στη διασφάλιση της νομιμότητας και της κανονικότητας των δαπανών στο πλαίσιο των προγραμμάτων-πλαίσιο σε πολυετή βάση. Για περαιτέρω λεπτομέρειες βλέπε στο κεφάλαιο 7 ανωτέρω.

Λ) Κεφάλαιο 11 – Διοικητικές και λοιπές δαπάνες (έγγραφο εργασίας της Επιτροπής, σημεία 59-65)

Όπως έχει ζητήσει το Συμβούλιο, η Επιτροπή κάθε χρόνο παρέχει αναλυτικές πληροφορίες με το προσχέδιο προϋπολογισμού όσον αφορά τις δαπάνες για τις συντάξεις, τις κτιριακές ανάγκες και τους προϋπολογισμούς των οργανισμών.

Η Επιτροπή παρέχει ευρεία συνδρομή στους αποκεντρωμένους οργανισμούς σε πολλούς τομείς, όπως η δημοσιονομική διαχείριση, η λογιστική και η κατάρτιση, ενώ οι οργανισμοί ενθαρρύνονται να υπογράφουν συμφωνίες επιπέδου υπηρεσιών με τις οριζόντιες γενικές διευθύνσεις της Επιτροπής για υπηρεσίες στήριξης. Η Επιτροπή θα λάβει υπόψη τα αποτελέσματα της διοργανικής ομάδας εργασίας προκειμένου να προσαρμόσει περαιτέρω τη συνδρομή της. Το Συμβούλιο και το Ευρωπαϊκό Κοινοβούλιο συμμετέχουν επίσης στην αξιολόγηση των αποκεντρωμένων οργανισμών της ΕΕ μέσω της ομάδας αναφοράς. Τα αποτελέσματα της αξιολόγησης θα κοινοποιηθούν μέχρι τα τέλη του 2009.

II. Ειδικές εκθέσεις του Ελεγκτικού Συνεδρίου ( έγγραφο εργασίας της Επιτροπής , σημεία 66-85)

Το Συμβούλιο απηύθυνε ορισμένα αιτήματα στην Επιτροπή σχετικά με τις ειδικές εκθέσεις που δημοσιεύθηκαν από το Ελεγκτικό Συνέδριο το 2007 και το 2008. Οι απαντήσεις της Επιτροπής στα εν λόγω αιτήματα περιλαμβάνονται στο έγγραφο εργασίας της Επιτροπής (σημεία 66-85).

III. Ευρωπαϊκά Ταμεία Ανάπτυξης ( έγγραφο εργασίας της Επιτροπής , σημεία 86-88)

Όσον αφορά την αξιοπιστία των λογαριασμών ΕΤΑ, η ανεξάρτητη έρευνα καταδεικνύει ότι οι υποθέσεις στις οποίες στηρίχτηκαν οι εκτιμήσεις της Επιτροπής για τα τιμολόγια προς παραλαβή είναι στη μεγάλη πλειοψηφία των υποθέσεων ορθές, αλλά σε περιορισμένο αριθμό υποθέσεων συνιστά μια διαφορετική προσέγγιση. Η Επιτροπή θα εφαρμόσει τις εν λόγω συστάσεις κατά τη λογιστική χρήση 2009.

Όσον αφορά τη στήριξη του προϋπολογισμού, η Επιτροπή συμφωνεί πλήρως για την ανάγκη αυστηρής τήρησης των όρων που προσδιορίζονται στη συμφωνία Κοτονού και στις συμφωνίες χρηματοδότησης. Εκτός των πληροφοριών που δημοσιεύονται ήδη τακτικά για τα θέματα ΕΤΑ γενικά και για τη στήριξη του προϋπολογισμού ειδικότερα, η Επιτροπή προτίθεται να παράσχει εκτενέστερη κάλυψη των θεμάτων στήριξης του προϋπολογισμού στις μελλοντικές ετήσιες εκθέσεις για την «Αναπτυξιακή πολιτική και την πολιτική εξωτερικής βοήθειας της Ευρωπαϊκής Κοινότητας και την εφαρμογή τους». Με τον τρόπο αυτό θα παρασχεθούν πληροφορίες για τα αποτελέσματα, την ανάλυση και την εκτίμηση κινδύνου και θα συναχθούν συμπεράσματα από τις διαγνώσεις που έχουν γίνει για τη διαχείριση των δημόσιων οικονομικών.

IV. Αιτήματα όσον αφορά μεμονωμένους οργανισμούς (έγγραφο εργασίας της Επιτροπής, σημεία 89-90)

Το Συμβούλιο υπέβαλε αιτήματα στην Επιτροπή όσον αφορά τη μεταβίβαση δραστηριοτήτων από την Ευρωπαϊκή Υπηρεσίας Ανασυγκρότησης και την Εποπτική Αρχή του GNSS (Παγκόσμιο Δορυφορικό Σύστημα Πλοήγησης) στην Επιτροπή. Οι απαντήσεις της Επιτροπής στα εν λόγω αιτήματα περιλαμβάνονται στο έγγραφο εργασίας της Επιτροπής (σημεία 89-90).

* * *

[1] BG, CY, CZ, HU, LT, RO, SK:

[2] Κανονισμός 1290/2005 του Συμβουλίου.